小車吟
作者：邵雍
朝代：宋

paragraphs: 有客無知，唯知有家。
有家能歸，其歸非遐。
靈臺瑩靜，天壞披葩。
書用大筆，出乘小車。
身爲男子，生于中華。
又居洛陽，爲幸何多。
天地中央，帝王貞宅。
漢唐遺烈，氣象自佳。
聖賢區宇，士人淵藪。
仁義場圃，聞見無涯。
里巷相切，親朋相過。
人疑日馭，我謂星查。
或遊金谷，或泛月波。
或經履道，或過銅駝。
進退雲水，舒卷煙霞。
揄揚風月，擡帖鶑花。
性喜飲酒，飲喜微酡。
飲未微酡，口先吟哦。
吟哦不足，遂及浩歌。
浩歌不足，無可柰何。